钦定古今图书集成/历象汇编/庶征典/第028卷 > 角宿
## 钦定古今图书集成/历象汇编/庶征典/第028卷 > 角宿

角二星为天门、寿星、金星，春夏为火，秋冬为水，苍龙
角也。东方首宿，南左角名天津，苍色为列宿之长。北
右角为天门，黄色中间名天关，左主天田，右主天祗
十三度。八月日在北，南去北辰九十一度。凡日月五
星，皆从天关行，此为黄道，入黄道为旱。其角南二度
为太阳道，入阴道为水。角宿北二度为阴道，角宿直
指辰，即是耕种；次为农官。若明，大，王道太平；若暗及
亡，角摇动，王者失政。星微小，国弱失政，王道不行。春，
日月入角晕者，王失政。日月角中蚀者，其邦不宁。木
星守七日，有赦，忠臣用。火星守，忠臣贤相受诛，缯帛
贵，有𩰚战万人，兵起，期以日，宫中盗贼内乱。火守角，
宫道不通。大环绕钩己者，国大饥。火犯之，必战。火守
左角，太尉死，国危；守右角，五谷不熟，大水灾；犯左、右
角，群臣谋战，不成伏诛。土守内，主喜，六十日国有忿
争。金守天下兵大盛，国有争事。金火合守太白，居后，
破军杀将。水守王者，刑罚急，有水灾疾疫。客、彗、孛入
角，色白者，国有兵起，及大丧，亦军败城陷；客守四十五日，旱，五谷焦，风雨不时，蝗虫起。星流出角门，天子
发使出外，从他宿入角门，外国使入中京，或为近臣
杀主，战死。月蚀、荧惑，有乱臣在宫，非贼而盗。月入天
市及河而晕三重，兵起，天下道断，军将失利。